Foto: Carlos Barria/Reuters Xitoy hukumati Vashington qo‘shimcha bojlar haqida e’lon qilganidan keyin AQSh bilan yangi savdo maslahatlashuvlarini o‘tkazishdan bosh tortdi. Bu haqda The Wall Street Journal yozmoqda. Gazeta ma’lumotlariga ko‘ra, kelasi haftada XXR Davlat kengashi bosh vaziri o‘rinbosari Lyu Xe AQShga kelishni rejalashtirmoqda. Bundan oldin, yuqori lavozimli amaldorning tashrif buyurishiga tayyorgarlik ko‘rish uchun Qo‘shma Shtatlarga delegatsiyani yuborish mo‘ljallangandi. Shunga qaramay, Pekin AQSh Xitoy mahsulotlariga qo‘shimcha bojlarni joriy etganidan so‘ng ushbu rejalarni bekor qildi. Yangi bojlar 24 sentabr kunidan kuchga kiradi. Eslatib o‘tamiz, avvalroq Xitoy AQSh sanksiyalaridan keyin bayonot bergandi.